tttarun/llama2_hindi huggingface dataset:
'किसी भी व्यक्ति की सफलता में अनेक कारकों की भूमिका होती है, लेकिन इनमें सबसे महत्त्वपूर्ण कारक भावनात्मक समझ है।' टिप्पणी करें।
उत्तर :
हल करने का दृष्टिकोण
कथन का आशय क्या है,स्पष्ट करें?
विभिन्न पक्षों को समझाएं।
निष्कर्ष
किसी व्यक्ति की सफलता में अनेक कारकों की भूमिका होती है,लेकिन इनमें से कोई भी कारक भावना या भावनात्मक समझ से अधिक महत्त्वपूर्ण नहीं माना जाता। ऐसा माना जाता है भावनाओं को काबू में रखना सर्वाधिक महत्त्वपूर्ण है और इसे भावनात्मक समझ के द्वारा नियंत्रित किया जा सकता है।
भावनात्मक समझ में किसी की इच्छाओं के नियंत्रण, मनोभावों के नियमन, अनुभूति का विचारों से पृथक्करण, अपने को किसी दूसरे के अनुसार ढालने की शक्ति होती है। दूसरे शब्दों में यह स्वयं एवं दूसरे की भावनाओं को समझने तथा उसके प्रबंधन का संयोजन है। भावना, चेतना की एक प्रभावी अवस्था होती है जिसमें दुख, डर, घृणा या पसंद आदि अवस्थाओं को चेतना के ज्ञानमार्गी व इच्छाशक्ति आधारित मापदंडों पर विभेदात्मक रूप से अनुभव किया जाता है।
भावनात्मक समझ के माध्यम से भावनाओं का प्रबंधन निम्नलिखित तरीके से किया जाता हैः
अपनी भावनाओं को जाननाः भावनाओं के उत्पन्न होने के साथ ही उसे पहचान लेना, भावनात्मक समय का मूल तत्त्व है। स्वयं की भावना को समझना और उसकी सराहना करने की क्षमता मनोवैज्ञानिक अंतर्दृष्टि और स्वयं को समझने की कुंजी है।
अपनी भावना को नियंत्रित रखनाः परिस्थितियों के अनुसार अपनी भावना को नियंत्रित एवं अभिव्यक्त करने की क्षमता किसी के विवेक पर आधारित होती है।
दूसरे की भावनाओं को पहचाननाः सहानुभूति मानव का मौलिक गुण है जो उसे मूक सामाजिक संकेतों को पहचानने में मददगार होता है। जो यह दर्शाता है कि दूसरे लोग आपसे क्या अपेक्षा रखते हैं। ऐसे लोग किसी समूह या बड़े कार्य को व्यवस्थित करने में माहिर होते हैं।
दूसरे की भावनाओं से तालमेल बैठानाः दूसरे की भावनाओं से तालमेल बैठाना, एक बड़ी कला है जो लोकप्रियता, नेतृत्व क्षमता का विकास और अंतरवैयक्तिक सफलता को प्रोत्साहित करती है।
अतः भावनात्मक रूप से समझदार व्यक्ति अपने आसपास एक स्वस्थ वातावरण का निर्माण करता है जिसमें उसके साथ काम करने वाले लोग बेहतर कार्यसंस्कृति की अनुभूति करते हैं। भावनाओं से तालमेल बैठाना, प्रत्येक कार्य के लिये, जीवन के लिये महत्त्वपूर्ण है और भावनात्मक समझ इसमें काफी सहायक होती है।
ऐसा अक्सर देखा जाता है कि एक सिविल सेवक में अपने प्रशासनिक उत्तरदायित्व के निर्वहन करते समय कई नकारात्मक भाव विकसित हो जाते हैं। किन उपायों द्वारा वह इन नकारात्मकताओं से निपट सकता है। चर्चा करें।
उत्तर :
हल करने का दृष्टिकोण
लोक सेवकों द्वारा सामना किये जाने वाले नकारात्मक मनोभाव।
इन नकारात्मक मनोभावों के कारण क्या है ? इनसे निपटने हेतु उपाय।
एक सिविल सेवक को अपने प्रशासनिक उत्तरदायित्व को पूरा करने में कई विपरीत परिस्थितियों का सामना करना पड़ता है जिसके कारण कई बार ऐसा होता है कि अपने पद व शक्ति के कारण भी सिविल सेवकों में कई नकारात्मक भाव विकसित हो जाते हैं। इसे हम निम्नलिखित रूपों में देख सकते हैं:
स्वार्थ व हित का संघर्ष: अपने पद एवं शक्ति का दुरुपयोग कर लोग अपने निजी हित साधने में लग जाते हैं। मानव अपनी प्रकृति से स्वार्थी होता है, किंतु हमें अपनी स्वार्थी प्रवृत्तियों को ईश्वर व समाज सेवा की ओर मोड़कर इसे लोकोत्तर बनाने का प्रयास करना चाहिये।
पलायनवादिता: कई बार कठिन परिस्थितियों में सिविल सेवकों द्वारा पलायनवाद का सहारा लिया जाता है। वे समस्याओं से भागने लगते हैं। यह एक ऐसी स्थिति है जो मनुष्य की चुनौतियों से जूझने की क्षमता को कमज़ोर करती है। समस्याओं से भागना कोई समाधान नहीं है। अत: मनुष्य को धैर्य और साहसपूर्वक विपरीत परिस्थितियों का सामना करना चाहिये।
निराशा व प्रेरणा का अभाव: कई बार अच्छे कार्य करने के बावजूद आपको विरोधियों की आलोचनाओं का शिकार होना पड़ता है। ऐसी स्थिति में निराशा का भाव जागृत होता है तथा अच्छे कार्य करने की प्रेरणा समाप्त होने लगती है। ऐसी स्थिति में हमें अपनी अभिप्रेरणा बनाए रखने के लिये सिविल सेवा के मूल उद्देश्यों को याद करना चाहिये। जनसेवा स्वयं एक बड़ा पुरस्कार है और फिर यदि आप लगातार अच्छे कार्य कर रहे हैं तो धीरे-धीरे आलोचक भी आधार विहीन हो जाएंगे और उनकी आलोचनाओं का कोई महत्त्व नहीं रह जाएगा।
घमंड: कई अधिकारियों को अपनी शक्ति तथा पद का अत्यधिक घमंड हो जाता है और वे इसका दुरुपयोग करने लगते हैं। उन्हें यह समझना चाहिये कि यह शक्ति उन्हें जनहित के लिये प्राप्त हुई है। अत: इस प्रकार अनावश्यक घमंड करना अनुचित है।
ईर्ष्या व पाखंड: कई बार सिविल सेवकों में अपने सहकर्मी वरिष्ठ व कनिष्ठ अधिकारियों को लेकर निजी या अन्य कारणों से ईर्ष्या का भाव जागृत होता है और वे कई प्रकार की गुटबाज़ियों व पाखंड में लिप्त हो जाते हैं। इससे जनहित भी काफी दुष्प्रभावित होता है। ऐसी स्थिति का सामना करने के लिये सिविल सेवकों को अपने संकीर्ण हितों तथा पूर्वाग्रहों से ऊपर उठकर व्यापक जनहित को ध्यान में रखना चाहिये।
अतः सिविल सेवकों को कर्तव्यों के निर्वहन में कई नकारात्मक मनोभावों का सामना करना पड़ता है। इनसे निपटने के लिये उन्हें जनसेवा को अपना धर्म व व गीता के निष्काम कर्म को अपना कर्त्तव्य मानते हुए निरंतर अपनी सकारात्मक ऊर्जा व अभिप्रेरणा बनाए रखनी चाहिये।
पर्यावरणीय नैतिकता से आप क्या समझते हैं? इसे सुनिश्चित करने में गाँधीवादी विचारों के महत्त्व पर प्रकाश डालें।
उत्तर :
हल करने का दृष्टिकोण:
भूमिका
पर्यावरणीय नैतिकता
गाँधी के विचारों का महत्त्व
पर्यावरणीय नीतिशास्त्र व्यावहारिक दर्शनशास्त्र की एक शाखा है जिसके अंतर्गत आस-पास के पर्यावरण के संरक्षण से संबंधित नैतिक समस्याओं का अध्ययन किया जाता है। अर्थात् मनुष्य एवं पर्यावरण के आपसी संबंधों का नैतिकता के सिद्धांतों एवं नैतिक मूल्यों के आलोक में अध्ययन किया जाता है। मुख्यत: मनुष्य के उन क्रियाकलापों का नैतिक आधार पर मूल्यांकन किया जाता है जिससे पर्यावरण प्रभावित होता है।
नेचर पत्रिका के अनुसार, ‘‘पर्यावरणीय नीतिशास्त्र व्यावहारिक दर्शनशास्त्र की एक शाखा है जिसके अंतर्गत पर्यावरणीय मूल्यों की आधारभूत अवधारणाओं के अध्ययन के साथ-साथ जैव विविधता एवं पारिस्थितिकी तंत्र के संरक्षण एवं उसे बनाए रखने के लिये आस-पास के सामाजिक दृष्टिकोण, कार्य एवं नीतियों जैसे मुद्दों का अध्ययन किया जाता है।’’ पर्यावरणीय नैतिकता इस विश्वास पर आधारित है कि मनुष्य के साथ-साथ पृथ्वी के जैवमंडल में निवास करने वाले विभिन्न जीव-जंतु, पेड़-पौधे भी इस समाज का हिस्सा हैं। अमेरिकी विद्वान एल्डो लियोपोल्ड का मानना है कि सभी प्राकृतिक पदार्थों में मूल्य अंतर्निहित होते हैं, इसलिये मानव द्वारा दावा किये जा रहे सभी अधिकार, सभी प्राकृतिक पदार्थों पर भी लागू होते हैं तथा मानव को उनका सम्मान करना चाहिये।
महात्मा गाँधी के कार्य तथा विचार भारत के पर्यावरण संबंधी आंदोलन पर गहरा प्रभाव डालते हैं । महात्मा गाँधी को भारतीय पर्यावरण आंदोलन में एक सारस्वत की तरह माना जाता है। पर्यावरण कार्यकर्ता गाँधीजी के अहिंसात्मक विरोध या सत्याग्रह पर अत्यधिक भरोसा रखते हैं एवं भारी उद्योगों के विषय में गाँधी जि का मानना है कि विरुद्ध गाँधी यह गरीबों एवं पद-दलितों के विरुद्ध है।
चिपको आंदोलन जिसकी शुरुआत चंडी प्रसाद भट्ट एवं सुंदरलाल बहुगुणा द्वारा किया गया तथा मेधा पाटकर द्वारा चलाये गये नर्मदा बचाओ आंदोलन का प्रेरणा स्त्रोत गाँधीजी ही थे। अन्य दूसरे समूह जैसे सुलभ इंटरनेशनल जो हरिजनों एवं सफाई कर्मियों के स्तर को ऊँचा उठाने, के लिये काम करता है, यह भी गाँधीजी के विचारों से ही प्रेरित थे। गाँधीजी वास्तव में सबसे पहले पर्यावरणविद थे जिन्होंने आधुनिक औद्योगिक समाज के कारण होने वाले पर्यावरणीय समस्याओं के विषय में ध्यान दिया था। 1909 में ‘हिंद स्वराज’ में प्रकाशित अपने लेख में उन्होंने लिखा था कि वर्तमान अनियोजित विकास के कारण किस प्रकार से मनुष्य का मनुष्य द्वारा एवं मनुष्य के द्वारा प्रकृति का शोषण किया जा रहा है।
गाँधीजी ने मितव्ययता एवं साधारण जीवन जीने पर जोर दिया था जिसका यह अर्थ नहीं है कि अपनी खुशियों के लिये पर्यावरणीय मूल्यों का सम्मान नहीं करे। फिर भी ऐसा माना जाता है कि व्यर्थ उपभोग करने में कोई खुशी नहीं है। खुशियाँ एक दूसरे के साथ सौहार्दपूर्वक रहते हुए एवं प्रकृति के साथ आती हैं। खुशियाँ जीवों के शोषण पर आधारित नहीं होनी चाहिये। इससे पृथ्वी को किसी प्रकार का नुकसान नहीं होना चाहिये लेकिन ये कुछ क्रियाशील कार्यों एवं क्रियाकलापों एवं आपसी सहयोग के द्वारा आनी चाहिए। पर्यावरणीय नैतिकता प्रकृति एवं उसकी उदारता के प्रति सौहार्दपूर्वक व्यवहार के बारे में हमें सिखाती है।
भारत की वृद्धि एवं विकास के लिये की जाने वाली सभी योजनाओं में पर्यावरणीय मूल्यों को एक अभिन्न अंग के रूप में माना जाना चाहिये।
वर्तमान परिदृश्य में निम्नलिखित कथन की प्रासंगिकता को स्पष्ट करें।
उत्तर :
हल करने का दृष्टिकोण
कथन की वर्तमान प्रासंगिकता के बिंदुओं को स्पष्ट करें।
इस कथन के माध्यम से महात्मा गांधी ने प्रत्येक भारतवासी को समाज के कल्याण के लिये प्रेरित करने का प्रयास किया है। उनके अनुसार व्यक्ति को पारिवारिक तथा सामाजिक ज़िम्मेदारियों के मध्य सामंजस्य बनाकर चलना चाहिये।
गांधीजी द्वारा प्रतिपादित ट्रस्टीशिप के सिद्धांत का भी मूल उद्देश्य उद्योगपतियों को स्वेच्छा से समाज कल्याण हेतु कार्य करने के लिये प्रेरित करना था। समाज में वंचित वर्ग का कल्याण केवल सरकारी प्रयासों से संभव नहीं है। इसके लिये जनसहयोग अति आवश्यक है।
वर्तमान उदारवाद के दौर में जब समाज व्यक्ति केंद्रित होता जा रहा है तथा ऑक्सफेम की रिपोर्ट के अनुसार, भारत में अमीरों तथा गरीबों के मध्य का अंतराल बढ़ता जा रहा है तो ऐसी स्थिति में गांधीजी के कथन का महत्त्व और अधिक बढ़ गया है।
सरकार ने कंपनी अधिनियम 2013 की धारा-135 में कार्पोरेट सामाजिक उत्तरदायित्व की संकल्पना को जोड़ा है जिसका उद्देश्य कॉर्पोरेट वर्ग को सामाजिक कार्यों में सहभागी बनाना है।
राज्य के नीति निर्देशक तत्त्वों के अनुच्छेद-39 में वर्णित संपत्ति के एक जगह संचय को रोकना तथा संसाधनों का तर्कपूर्ण वितरण को बढ़ावा देने में भी यह कथन उत्प्रेरक का कार्य करेगा।
वर्तमान में कार्यरत गैर-सरकारी संगठन, स्वयंसेवी संगठन, सिविल संगठन गांधीजी के इसी विचार को बढ़ावा देते हैं।
उपर्युक्त विश्लेषण के आधार पर यह कहा जा सकता है कि महात्मा गांधी के इस प्रसिद्ध कथन की प्रासंगिकता वर्तमान समय में पहले से अधिक हो गई है।
निम्नलिखित को ध्यानपूर्वक पढि़ए तथा पूछे गए प्रश्नों के उत्तर दीजिएः
उत्तर :
हल करने का दृष्टिकोण: 
• भ्रष्टाचार जैसी अभिवृत्ति के क्या कारण हैं? संक्षेप में लिखे।
• अभिवृत्ति को बदलने में अनुनयन की भूमिका।
अभिवृत्ति का सामान्य अर्थ किसी मनोवैज्ञानिक विषय (अर्थात् व्यक्ति, वस्तु, समूह, विचार, स्थिति या कुछ और जिसके बारे में भाव आ सके) के प्रति सकारात्मक या नकारात्मक भाव की उपस्थिति है। उदाहरण के लिये वर्तमान भारत में पश्चिमी संस्कृति और ज्ञान के प्रति सकारात्मक अभिवृत्ति है, जबकि पारंपरिक तथा रूढि़वादी मान्यताओं के प्रति आमतौर पर नकारात्मक अभिवृत्ति दिखाई पड़ती है। इस तरह की अभिवृत्ति के अनेक कारण हैं, उनमें से कुछ कारण निम्नवत हैं-
मूल्यों का ह्रास- आज हम नैतिक मूल्यों में गिरावट देख रहे हैं, इससे अनैतिक तरीकों को प्रोत्साहन मिलता है।
आवश्यकता और लालच- जरूरत सबसे आम और आवश्यक कारक है, लेकिन लालच कारकों के बढ़ने से कमजोर वर्गों का शोषण होता है, जो पैसे और धन के प्रति व्यक्तियों के दृष्टिकोण को नकारात्मक तरीके से प्रभावित करती है।
आकांक्षाओं का बढ़ना
सामाजिक कारण
औपनिवेशिक विरासत- किसी भी तरीके से संपत्ति को जमा करने और उसे अपनी सामाजिक स्वीकृति बढ़ाने की प्रवृत्ति आज भी चल रही है।
भ्रष्टाचार के संस्कृतिकरण/भ्रष्टाचार के प्रति सामाजिक मंजूरी
शक्ति की विषमता/कमजोर वर्गों का शोषण
राजनीतिक और प्रशासनिक कारण- मौजूदा राजनीतिक संस्कृति- वर्तमान राजनीतिक संस्कृति भ्रष्टाचार, पक्षपात, भाई-भतीजावाद और लाभ प्रोत्साहित करती है और जिन लोगों के अच्छे आर्थिक और राजनीतिक संपर्क हैं केवल उनके लिये फायदेमंद है।
स्मार्ट गवर्नेंस की अनुपस्थिति
संस्थागत कमजोरी
आर्थिक कारण
अभाव की राजनीति
प्रतियोगिता और भ्रष्टाचार
व्यक्तिगत कारण
(b) अनुनयन की आपके सहयोगी की अभिवृत्ति को बदलने में क्या भूमिका हो सकती है? यदि ऐसा है तो आप कैसे अपने सहयोगी को समझाएगें?
किसी भी व्यक्ति की मनोवृत्ति में परिवर्तन करने की प्रक्रिया को अनुनयन कहते है। व्यक्ति की अभिवृत्तियाँ अपेक्षाकृत स्थायी प्रकृति की होती हैं परंतु इनमें परिवर्तन भी संभव है। मनोवृत्तियों में परिवर्तन से तात्पर्य- व्यक्ति के विचार, विश्वास तथा व्यवहार आदि में परिवर्तन से है।
विश्वसनीयता को सुदृढ़ करना- मैं उसे प्रभावित करने के लिये तार्किक उदाहरणों का प्रयास करूंगा।
समान लक्ष्य निर्धारण- ईमानदारी और सही अभिवृत्ति के दूरगामी लाभों पर चर्चा करूंगा तथा कार्यस्थल पर भ्रष्टाचार को हतोत्साहित करने का प्रयास करूंगा।
सबूत प्रदान करना- तर्क व तथ्यों की मदद के साथ मैं उसे भ्रष्टाचार के प्रति सही अभिवृत्ति विकसित करने के लिये प्रोत्साहित करूंगा।
भावनात्मक रूप से-उसकी भावनाओं को समझ कर और सही रूप से प्रबंधन करके भावनात्मक रूप से उसकी अभिवृत्ति बदलने की कोशिश करूंगा।
पंडित दीन दयाल उपाध्याय द्वारा प्रस्तुत दर्शन ‘एकात्म मानववाद’ से आप क्या समझतें हैं? वर्तमान प्रासंगिकता में इसकी प्रसांगिकता के बिंदुओं पर प्रकाश डालें।
उत्तर :
हल करने का दृष्टिकोण-
• भूमिका
• पंडित दीनदयाल उपाध्याय का दर्शन।
• ‘एकात्म मानववाद’ की संकल्पना।
• प्रसांगिकता।
• निष्कर्ष।
पंडित दीन दयाल उपाध्याय का जन्म सितंबर, 1916 को मथुरा ज़िले के नगला चन्द्रभान ग्राम में हुआ था। इन्होंने पिलानी, आगरा और प्रयाग से अपनी शिक्षा पूरी की। स्नातक की पढ़ाई के दौरान ही वे राष्ट्रीय स्वयं सेवक संघ से जुड़ गए और कॉलेज छोड़ने के तुरंत बाद ही संघ के प्रचारक बन गए। अपने संक्षिप्त जीवनकाल के दौरान इन्होंने राजनीतिक क्षेत्र, दार्शनिक क्षेत्र, पत्रकारिता एवं लेखन क्षेत्र इत्यादि में अनेक महत्त्वपूर्ण कार्य किये।
पंडित दीनदयाल उपाध्याय एक दार्शनिक, समाजशास्त्री, अर्थशास्त्री एवं राजनीतिज्ञ थे। इनके द्वारा प्रस्तुत दर्शन को ‘एकात्म मानववाद’ कहा जाता है जिसका उद्देश्य एक ऐसा ‘स्वदेशी सामाजिक-आर्थिक मॉडल’ प्रस्तुत करना था जिसमें विकास के केंद्र में मानव हो। पंडित दीनदयाल उपाध्याय ने पश्चिमी ‘पूंजीवादी व्यक्तिवाद’ एवं ‘मार्क्सवादी समाजवाद’ दोनों का विरोध किया, लेकिन आधुनिक तकनीक एवं पश्चिमी विज्ञान का स्वागत किया। ये पूंजीवाद एवं समाजवाद के मध्य एक ऐसी राह के पक्षधर थे जिसमें दोनों प्रणालियों के गुण तो मौजूद हों लेकिन उनके अतिरेक एवं अलगाव जैसे अवगुण न हो।
इनके अनुसार पूंजीवादी एवं समाजवादी विचारधाराएँ केवल मानव के शरीर एवं मन की आवश्यकताओं पर विचार करती है इसलिए वे भौतिकवादी उद्देश्य पर आधारित हैं जबकि मानव के संपूर्ण विकास के लिए इनके साथ-साथ आत्मिक विकास भी आवश्यक है। साथ ही, उन्होंने एक वर्गहीन, जातिहीन और संघर्ष मुक्त सामाजिक व्यवस्था की कल्पना की थी।
एकात्म मानववाद की वर्तमान प्रासंगिकता-
एकात्म मानववाद का उद्देश्य व्यक्ति एवं समाज की आवश्यकता को संतुलित करते हुए प्रत्येक मानव को गरिमापूर्ण जीवन सुनिश्चित करना है। यह प्राकृतिक संसाधनों के संधारणीय उपभोग का समर्थन करता है जिससे कि उन संसाधनों की पुनः पूर्ति की जा सके।
आज वैश्विक स्तर पर एक बड़ी जनसंख्या गरीबी में जीवन यापन कर रही है। विश्वभर में विकास के कई मॉडल लाए गए लेकिन आशानुरूप परिणाम नहीं मिला। अतः दुनिया को एक ऐसे विकास मॉडल की तलाश है जो एकीकृत और संधारणीय हो। एकात्म मानववाद ऐसा ही एक दर्शन है जो अपनी प्रकृति में एकीकृत एवं संधारणीय है।
एकात्म मानववाद न केवल राजनीतिक बल्कि आर्थिक एवं सामाजिक लोकतंत्र एवं स्वतंत्रता को भी बढ़ाता है। यह सिद्धांत विविधता को प्रोत्साहन देता है अतः भारत जैससे विविधतापूर्ण देश के लिए यह सर्वाधिक उपयुक्त है।
निष्कर्षतः एकात्म मानववाद का उद्देश्य प्रत्येक मानव को गरिमापूर्ण जीवन प्रदान करना है एवं ‘अंत्योदय’ अर्थात समाज के निचले स्तर पर स्थित व्यक्ति के जीवन में सुधार करना है अतः यह दर्शन न केवल भारत अपितु सभी विकासशील देशों में सदैव प्रासंगिक रहेगा।
'स्वामी विवेकानन्द वेदान्त के व्याख्याता एवं एक आध्यात्मिक गुरु थे किंतु इस बात से इंकार नहीं किया जा सकता कि उनके चिंतन में दलितों, महिलाओं व गरीबों के उत्थान तथा ‘कर्म की प्रधानता’ का विचार विशेष रूप से उपस्थित था।' चर्चा करें।
उत्तर :
हल करने का दृष्टिकोण
• भूमिका
• स्वामी विवेकानंद के विचार
• दलितों, महिलाओं व गरीबों के उत्थान तथा ‘कर्म की प्रधानता’ का विचार पर प्रकाश डालें।
स्वामी विवेकानन्द 19वीं सदी के भारत के सर्वाधिक प्रभावशाली चिंतकों में से एक थे। वे वेदान्त के व्याख्याता तथा एक उच्च कोटि के आध्यात्मिक गुरु थे। उन्होंने हिंदू धर्म तथा अद्वैत वेदान्त की वैज्ञानिक और व्यावहारिक व्याख्या करते हुए भारत में नवजागरण को दिशा प्रदान की। 1893 ई. में शिकागो में आयोजित ‘विश्व धर्म महासभा’ में उन्होंने हिंदू धर्म को सहिष्णु तथा सार्वभौमिक धर्म के रूप में प्रस्तुत किया।
वे मानवतावादी चिंतक थे, उनके अनुसार मनुष्य का जीवन ही एक धर्म है। धर्म न तो पुस्तकों में है, न ही धार्मिक सिद्धांतों में, प्रत्येक व्यक्ति अपने ईश्वर का अनुभव स्वयं कर सकता है। विवेकानंद ने धार्मिक आडंबर पर चोट की तथा ईश्वर की एकता पर बल दिया। विवेकानंद के शब्दों में “मेरा ईश्वर दुखी, पीड़ित हर जाति का निर्धन मनुष्य है।
स्वामी विवेकानंद ने भारतीय समाज में दलितों एवं महिलाओं की दयनीय स्थिति पर चिंता व्यक्त की और समाज कल्याण के लिये इनका उत्थान आवश्यक बताया। उन्होंने इनके उत्थान के लिये शिक्षा को सबसे महत्त्वपूर्ण साधन माना। स्वामी विवेकानंद ने ऐसी शिक्षा पर बल दिया जिसके माध्यम से विद्यार्थी की आत्मोन्नति हो और जो उसके चरित्र निर्माण में सहायक हो सके।
उनका मानना था कि जिस राष्ट्र में महिलाओं का सम्मान नहीं होता, वह राष्ट्र और समाज कभी महान नहीं बन सकता। शिक्षा के माध्यम से ही स्त्री व दलितों को शक्तिशाली, भयविहीन तथा आत्म-सम्मान के साथ जीने के काबिल बनाया जा सकता है।
महात्मा गांधी द्वारा सामाजिक रूप से शोषित लोगों को 'हरिजन' शब्द से संबोधित किये जाने के वर्षों पहले ही स्वामी विवेकानंद ने 'दरिद्र नारायण' शब्द का प्रयोग किया था जिसका आशय था कि 'गरीबों की सेवा ही ईश्वर की सेवा है।' ‘दरिद्र नारायण’ की अवधारणा द्वारा उन्होंने मानवतावाद को धार्मिकता से जोड़ा। शिकागो में दिये गए अपने ऐतिहासिक भाषण में भी उन्होंने सार्वभौमिक भ्रातृभाव को सभी धर्मों का सार तत्त्व कहा था।
स्वामी विवेकानन्द सदैव मनुष्य को कर्मशील बने रहने के लिये प्रेरित करते थे। उनका मत था कि प्रत्येक मनुष्य को अपना कर्म पूरी शक्ति तथा एकाग्रता के साथ करना चाहिये। उनका एक प्रसिद्ध कथन है- ‘प्रत्येक कार्य में अपनी समस्त शक्ति का प्रयोग करो, सभी मरेंगे साधु या असाधु, धनी या दरिद्र, चिरकाल तक किसी का शरीर नहीं रहेगा। अतएव उठो, जागो और तब तक रूको नहीं जब तक मंजिल प्राप्त न हो जाए’।
निष्कर्षतः स्वामी विवेकानन्द वेदान्त के व्याख्याता एवं एक आध्यात्मिक गुरु थे परंतु उनके चिंतन में दलितों, महिलाओं व गरीबों के उत्थान तथा ‘कर्म की प्रधानता’ का विचार विशेष रूप से उपस्थित था।
'भारत में मीडिया को मानवतावादी मूल्यों से अनुप्राणित होने के साथ ही स्पष्ट तथा निष्पक्ष होना चाहिये।' कथन की विवेचना करें।
उत्तर :
हल करने का दृष्टिकोण-
• भूमिका
• मीडिया के विविध पक्ष-विपक्ष के बिंदु
• विश्लेषणात्मक निष्कर्ष।
लोकतांत्रिक देशों में विधायिका, कार्यपालिका और न्यायपालिका के क्रियाकलापों पर नजर रखने के लिये मीडिया को ‘‘चौथे स्तंभ’’ के रूप में जाना जाता है। माना जाता है कि मीडिया अगर सकारात्मक भूमिका अदा करें तो किसी भी व्यक्ति, संस्था, समूह और देश को आर्थिक, सामाजिक, सांस्कृतिक एवं राजनीतिक रूप से समृद्ध बनाया जा सकता है।
वर्तमान समय में मीडिया की उपयोगिता, महत्त्व एवं भूमिका निरंतर बढ़ती जा रही है। कोई भी समाज, सरकार, वर्ग, संस्था, समूह व्यक्ति मीडिया की उपेक्षा कर आगे नहीं बढ़ सकता। मीडिया एक समग्र तंत्र है जिसमें प्रिंटिंग प्रेस, पत्रकार, इलेक्ट्रॉनिक माध्यम, रेडियों, सिनेमा, इंटरनेट आदि सूचना के माध्यम सम्मिलित होते हैं। किंतु यदि मीडिया के योगदान की बात करें तो हम देखते हैं कि मीडिया ने जहाँ जनता को निर्भीकता पूर्वक जागरूक करने, भ्रष्टाचार को उजागर करने, सत्ता पर तार्किक नियंत्रण एवं जनहित कार्यों की अभिवृद्धि में योगदान दिया है, वहीं लालच, भय, द्वेष, स्पर्द्धा, दुर्भावना एवं राजनैतिक कुचक्र के जाल में फंसकर अपनी भूमिका को कलंकित भी किया है।
इस संदर्भ में यह भी उल्लेखनीय है कि पुरानी पत्रकारिता में सीधा-सपाट तथ्यों का प्रस्तुतीकरण कर निष्पक्षता को बनाए रखने का प्रयास होता था। जबकि वर्तमान पत्रकारिता में एक नई शैली का विकास हुआ है जिसके अंतर्गत पारदर्शिता, मज़बूत विश्लेषण, व्यक्तिपरक दृष्टिकोण, राय और कभी-कभी बहस (वाद-विवाद) के मुद्दे में एक पक्ष का समर्थन कर निष्पक्षता को प्राप्त करने का प्रयास किया जाता है। इसी परिप्रेक्ष्य में कहा जाता है नवीन पद्धति समाज को सोचने, नये विचार बनाने व तार्किक विश्लेषण का आधार प्रदान करती है। जो स्वतंत्र विचारों के विश्व को अनुप्राणित करती है।
ऐसी स्थिति में, अधिक सतर्क, शिक्षित समाज में नवीन शैली अधिक प्रासंगिक है जबकि भारत जैसे बहुसांस्कृतिक देश में जहाँ सतर्कता का स्तर कम है, वहाँ पत्रकारों द्वारा निष्पक्षता को न अपनाना प्रायः उचित प्रतीत नहीं होता है। अतः भारत में मीडिया द्वारा अतिसनसनीखेज व टीआरपी प्रेरित पत्रकारिता दंगो, सामाजिक अंसतुलन को बढ़ावा दे सकती है।
निष्कर्षतः मीडिया की भूमिका यथार्थ सूचना प्रदायक एजेंसी के रूप में होनी चाहिये तथा भारत में मीडिया को मानवतावादी मूल्यों से अनुप्राणित होना चाहिये साथ ही वह स्पष्ट तथा निष्पक्ष होनी चाहिये। मीडिया (सोशल-मीडिया, पत्रकारिता) का अनुचित उपयोग अव्यवस्था फैला सकती है। अतः पत्रकारिता को वस्तुनिष्ठ, निष्पक्ष, संवेदनशीलता व जिम्मेदारी जैसे मूल्यों से सज्जित होना चाहिये।
किसी भी सरकारी संस्थान की कार्य-संस्कृति को सुधारने में नागरिक घोषणापत्र की अहम भूमिका होती है और इसे अधिक प्रभावी बनाने की आवश्यकता से इंकार नहीं किया जा सकता। नागरिक घोषणापत्र को किन उपायों को अपनाकर अधिक प्रभावी बनाया जा सकता है? चर्चा करें।
उत्तर :
हल करने का दृष्टिकोण- 
• भूमिका
• नागरिक घोषणापत्र क्या है?
• सरकारी कार्यालय में इनकी भूमिका
• अधिक प्रभावी बनाने के उपाय
नागरिक घोषणापत्र एक ऐसा दस्तावेज़ होता है जिसमें कोई संगठन स्वयं से संबंधित सूचनाओं, सेवाओं के मानक, परामर्श, सेवाओं तक भेदभावरहित पहुँच, शिकायत निवारण और शिष्टाचार आदि के संबंध में अपने नागरिकों के प्रति अपनी प्रतिबद्धता का व्यवस्थित वर्णन करता है।
नागरिक घोषणापत्र में यह सुनिश्चित किया जाता है कि सार्वजनिक सेवाएँ नागरिक केन्द्रित हों। यह सुशासन के तीन महत्त्वपूर्ण घटकों यथा- पारदर्शिता, उत्तरदायित्व एवं जवाबदेहिता को लागू करने तथा सरकार एवं नागरिकों के मध्य अंतराल को कम करने के लिये एक महत्त्वपूर्ण साधन है।
किसी सरकारी संस्थान की कार्य-संस्कृति को सुधारने में नागरिक घोषणापत्र निम्नलिखित प्रकार से अहम भूमिका निभा सकता है-
सरकारी संस्थान के कर्मचारियों में नौकरी की अत्यधिक सुरक्षा के चलते किसी प्रकार के नकारात्मक प्रभाव का खतरा नहीं होता। इसीलिये वो प्रायः अपने काम के प्रति थोड़ा लापरवाह होते हैं। परंतु, यदि सरकारी संस्थानों में नागरिक घोषणापत्र लागू कर दिया जाए तो कर्मचारियों के लिये समय रहते अपने लक्ष्य पूरे करना आवश्यक हो जाएगा है और वो अपने उत्तरदायित्व के प्रति ज़्यादा सजग रहेंगे।
सरकारी संस्थान की कार्य संस्कृति में प्रायः नवाचारों के प्रति असहमति का भाव होता है। नागरिक घोषणापत्र लागू होने से कर्मचारियों द्वारा अपने कार्यों को समय पर करने तथा परिणाम जल्दी पाने के लिये नवाचारों को अपनाना होगा। उदाहरण के तौर पर कार्यालयों का कम्प्यूटरीकरण हो जाना।
सरकारी संस्थानों के कर्मचारियों में प्रायः एकता की भावना की अनुपस्थिति होती है। परंतु, नागरिक घोषणापत्र लागू करने से कार्य का दबाव बढ़ने के फलस्वरूप एक-दूसरे के सहयोग की अपेक्षा के चलते कर्मचारियों में एकता की भावना उत्पन्न होना स्वाभाविक हो जाता है।
निम्नलिखित उपायों को अपनाकरनागरिक घोषणापत्र को प्रभावी बनाया जा सकता है-
आदर्श नागरिक घोषणापत्र संहिता का पालन किया जाए।
नागरिक घोषणापत्र के निर्माण की प्रक्रिया को पारदर्शी एवं परामर्शी बनाने के लिये नागरिक समाज व मीडिया की प्रभावी भूमिका सुनिश्चित की जाए।
नागरिक घोषणापत्र का समयबद्ध पुनर्मूल्यांकन किया जाए।
जन प्रतिक्रियाओं के आधार पर नागरिक घोषणापत्र में सुधार या परिवर्तन किया जाए।
नागरिक घोषणापत्र को वैधानिक दर्जा प्रदान किया जाए।
नागरिक घोषणापत्र बनाते समय शोध और अनुसंधान पर विशेष बल दिया जाए।
निष्कर्षतः नागरिक घोषणापत्र एक सरकारी संस्थान की कार्य संस्कृति में निश्चित तौर पर सकारात्मक बदलाव लाता है और उसे नागरिक केन्द्रित स्वरूप प्रदान करता है किन्तु कुछ अहम बदलावों द्वारा इसे अधिक प्रभावी बनाये जाने की आवश्यकता है।
'स्वतंत्रता केवल एक प्राकृतिक अधिकार नहीं बल्कि एक प्रकार के गम्भीर नैतिक उत्तरदायित्व का भी बोध कराती है।' कानून/विधि पालन के संदर्भ में कथन का विश्लेषण करें।
उत्तर :
हल करने का दृष्टिकोण:
• भूमिका
• स्वतंत्रता और दायित्व का संबन्ध
• निष्कर्ष
कानून पूरे समुदाय की सामान्य इच्छा की अभिव्यक्ति है। हर व्यक्ति कानून का पालन कर अपनी इच्छा का ही पालन करता है। यहीं से स्वतंत्रता के साथ नैतिक दायित्व का जुड़ाव प्रारंभ होता है। यह एक अधिकार ही नहीं बल्कि उत्तरदायित्व भी है। यह एक भावना, प्रत्यक्ष ज्ञान, गरिमा तथा विकल्प के साथ-साथ एक नैतिक दायित्व भी है। जैसे-; यदि मैं कहूँ कि ‘मुझे सड़क पर घूमने की स्वतंत्रता है’ या ‘मैं रात को सड़कों पर घूमकर खुद को स्वतंत्र महसूस करता हूँ।’ इसमें स्वयं को स्वतंत्र महसूस करना एक भावना है’ वहीं सड़क पर घूमने की स्वतंत्रता परिस्थितियों पर तथा विकल्पों पर आधारित है। सड़क पर घूमने की पहली शर्त है कि व्यक्ति कैद में न हो। शारीरिक या अन्य बाह्य बाधाओं से मुक्त हो तथा सभी स्तरों पर परिस्थितियाँ अनुकूल हों।
स्वतंत्रता की यह प्राकृतिक अवस्था सरल एवं सहज लगती है लेकिन बिना विनियमन तथा नैतिक उत्तरदायित्व के यह अराजकता तथा असमानता की स्थिति भी उत्पन्न कर सकती है। अर्थात् जिसके पास सुविधाएँ तथा साधन हैं वह दूसरे के जीवन, स्वास्थ्य तथा गरिमा का ध्यान रखे बगैर अपनी स्वतंत्रता का गलत इस्तेमाल कर सकता है। इसलिए कोई भी नागरिक स्वतंत्रता के कारण अराजकता की स्थिति न उत्पन्न करे, इसके लिये राज्य द्वारा व्यक्ति की स्वतंत्रता के नियम को बनाया जाता है तथा इसे नागरिक तथा राजनीतिक अधिकार के रूप में अभिव्यक्त किया जाता है।
राज्य द्वारा व्यक्ति की स्वतंत्रता के नियमों को लागू करना कोई प्रतिबंध नहीं है बल्कि उसे समानता, प्रतिबद्धता, सहिष्णुता तथा सद्गुण जैसे मूल्यों से युक्त करना है। रूसो के अनुसार ‘कानून पूरे समुदाय की सामान्य इच्छा की अभिव्यक्ति है। हर व्यक्ति कानून का पालन कर अपनी इच्छा का ही पालन करता है।’
निष्कर्षतः स्वतंत्रता तथा नैतिक दायित्व एक साथ जुड़ी हुई भावनाएं हैं। सभी का यह नैतिक कर्त्तव्य है कि जो भी स्वतन्त्रता उन्हें मिली है उसका उपयोग इस प्रकार करें कि उससे किसी दूसरे के जीवन, स्वास्थ्य, स्वतंत्रता या सम्पत्ति को नुकसान न पहुँचे। अतः स्पष्ट है कि प्रत्येक व्यक्ति स्वतंत्र है किंतु नियमों, नैतिकताओं एवं समानताओं की उपेक्षा की शर्त पर नहीं।